Document ID: 32012D0432

VYKONÁVACIE ROZHODNUTIE KOMISIE
z 24. júla 2012
o uznaní schémy „REDcert“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES
(2012/432/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (1), a najmä na jej článok 18 ods. 6,
so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív (2) zmenenú a doplnenú smernicou 2009/30/ES (3), a najmä na jej článok 7c ods. 6,
po porade s poradným výborom zriadeným podľa článku 25 ods. 2 smernice 2009/28/ES,
keďže:
(1)
V smerniciach 98/70/ES a 2009/28/ES sa stanovujú kritériá udržateľnosti pre biopalivá. Ustanovenia článkov 7b, 7c a prílohy IV k smernici 98/70/ES sú podobné ustanoveniam článkov 17, 18 a prílohy V k smernici 2009/28/ES.
(2)
V prípadoch, keď sa biopalivá a biokvapaliny majú vziať do úvahy na účely uvedené v článku 17 ods. 1 písm. a), b) a c) smernice 2009/28/ES, členské štáty by mali žiadať hospodárske subjekty o preukázanie súladu biopalív a biokvapalín s kritériami udržateľnosti stanovenými v článku 17 ods. 2 až 5 smernice 2009/28/ES.
(3)
V odôvodnení 76 smernice 2009/28/ES sa uvádza, že by sa malo zabrániť zbytočnému zaťaženiu priemyslu, a dobrovoľné schémy môžu pomáhať pri dosahovaní efektívneho riešenia potreby preukázania súladu s týmito kritériami udržateľnosti.
(4)
Komisia môže rozhodnúť, že dobrovoľná vnútroštátna alebo medzinárodná schéma preukazuje, že dodávky biopalív spĺňajú kritériá udržateľnosti stanovené v článku 17 ods. 3 až 5 smernice 2009/28/ES alebo že dobrovoľná vnútroštátna alebo medzinárodná schéma merania úspory emisií skleníkových plynov obsahuje presné údaje na účely článku 17 ods. 2 uvedenej smernice.
(5)
Komisia môže takúto dobrovoľnú schému uznať na obdobie 5 rokov.
(6)
Keď hospodársky subjekt poskytne dôkaz alebo údaje získané v súlade s dobrovoľnou schémou, ktorú Komisia uznala v rozsahu, ktorého sa týka rozhodnutie o tomto uznaní, členský štát by nemal vyžadovať od dodávateľa poskytovanie ďalších dôkazov súladu s kritériami udržateľnosti.
(7)
Schéma „REDcert“ bola 21. februára 2012 predložená Komisii so žiadosťou o uznanie. Schéma sa vzťahuje na širokú škálu rôznych biopalív a biokvapalín. Uznaná schéma by sa mala sprístupniť prostredníctvom platformy transparentnosti zriadenej podľa smernice 2009/28/ES. Komisia by mala zohľadniť aspekty obchodnej citlivosti a môže sa rozhodnúť, že schému zverejní len čiastočne.
(8)
Posúdením schémy „REDcert“ sa zistilo, že schéma primerane spĺňa kritériá udržateľnosti uvedené v článku 7b ods. 3, ods. 4 a ods. 5 smernice 98/70/ES a v článku 17 ods. 3, 4 a 5 smernice 2009/28/ES a že uplatňuje metodiku hmotnostnej bilancie v súlade s požiadavkami článku 7c ods. 1 smernice 98/70/ES a článku 18 ods. 1 smernice 2009/28/ES.
(9)
Vyhodnotením schémy „REDcert“ sa zistilo, že spĺňa adekvátne štandardy spoľahlivosti, transparentnosti a nezávislosti auditu a zároveň je v súlade s metodickými požiadavkami prílohy IV k smernici 98/70/ES a prílohy V k smernici 2009/28/ES.
(10)
Nijaké ďalšie prvky udržateľnosti, ktoré obsahuje schéma „REDcert“, neboli pri tomto rozhodnutí brané do úvahy. Pri týchto ďalších prvkoch udržateľnosti sa nevyžaduje povinný súlad s požiadavkami na trvalú udržateľnosť stanovenými v smerniciach 98/70/ES a 2009/28/ES,
PRIJALA TOTO ROZHODNUTIE:
Článok 1
Dobrovoľná schéma „REDcert“, žiadosť o uznanie ktorej bola Komisii predložená 21. februára 2012, preukazuje, že dodávky biopalív spĺňajú kritériá udržateľnosti stanovené v článku 17 ods. 3, článku 17 ods. 4 a článku 17 ods. 5 smernice 2009/28/ES a v článku 7b ods. 3, článku 7b ods. 4 a článku 7b ods. 5 smernice 98/70/ES. Táto schéma obsahuje aj presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES.
Ďalej ju možno použiť na preukázanie súladu s článkom 7c ods. 1 smernice 98/70/ES a článkom 18 ods. 1 smernice 2009/28/ES.
Článok 2
Rozhodnutie je platné počas obdobia 5 rokov od nadobudnutia jeho účinnosti. Ak schéma po prijatí tohto rozhodnutia prejde obsahovými zmenami takého charakteru, že by mohli ovplyvniť základ tohto rozhodnutia, takéto zmeny sa bez odkladu oznámia Komisii. Komisia posúdi oznámené zmeny s cieľom zistiť, či sa schéma aj naďalej primerane vzťahuje na kritériá udržateľnosti, pre ktoré bola uznaná.
Ak sa jasne preukáže, že v schéme neboli implementované prvky považované za rozhodujúce pre toto rozhodnutie, a ak dôjde k vážnemu a štrukturálnemu porušeniu týchto prvkov, Komisia môže toto rozhodnutie zrušiť.
Článok 3
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
V Bruseli 24. júla 2012

Labels: 7
19
14
20